Александър Самарджиев е роден на 15 март 1879 година в драмското село Просечен, тогава в Османската империя, днес в Гърция. Завършва Военното училище в София през 1902 година. Служи в Шести пехотен полк, след което е помощник-началник на Разузнавателната секция при Щаба на армията. В 1907 година завършва Торинската военна академия. Самарджиев е първият български военен аташе в Румъния, назначен на 1 ноември 1913 година. Във времето на Първата световна война изгражда и развива агентурна разузнавателната мрежа в Румъния. За бойни отличия и заслуги във войната е награден с два ордена „За храброст“, IV степен.